Alt for mange elever bliver kørt i skole om morgenen af deres forældre - og det betyder alt for tæt trafik og ulovlige parkeringer.

Derfor er antallet af elever i skolepatruljen nu blevet fordoblet - for at skabe endnu en sikker vej til skole for børnene - der vel at mærke kan klares uden en bil. Skolepatruljen ved Gl. Lindholm Skole er blevet etableret i et samarbejde mellem Aalborg Kommune, Rådet for Sikker Trafik og Nordjyllands Politi. - Jo flere der går, jo mere sikkert bliver det faktisk for børnene at gå i skole, siger Henrik Hiis, der er skoleleder på Gl. Lindholm Skole i Nørresundby. Og netop grundet elevernes sikkerhed på vej til skole er krydset mellem den voldsomt trafikerede Forbindelsesvejen og Lindholmsvej nu kommet på listen over de steder, hvor elever i de karakteristiske refleksveste er at finde hver eneste hverdagsmorgen. - Det er jo et mangeårigt arbejde, som har taget endnu et kapitel, og som vi vil arbejde på i fremtiden, siger Mogens Nørregaard Larsen, bestyrelsesformand i skolens forældrebestyrelse. Rundt om skolen er der i forvejen flere skolepatruljer i gang hver morgen. Ligesom fartbump og fodgængerfelter også er med til at lette børnenes vej til skole. Alligevel er der stadig mange forældre, som hver morgen vælger at køre børnene i skole. - Hvis der er rigtig mange, der er utrygge, så vælger de jo bilen, og så sander det hele til, siger Henrik Hiis. Skolen har netop af den årsag indledt et opsigtsvækkende samarbejde med politiet om at dokumentere forældres ulovlige parkeringer, når de skal sætte deres små poder af. Og nu er håbet, at endnu en sikker korridor til skolen om morgenen vil dæmme op for det antal forældre, der vælger at aflevere deres børn i bil. - Den her proaktive indsats vi gør for at gøre skolevejen sikker, håber jeg, afhjælper noget af det her, siger skolebestyrelsesformand Mogens Nørregaard Larsen.